b"\n_START_ARTICLE_\nJohn Frederic Daniell\n_START_SECTION_\n\xc5\xbdivljenje in delo\n_START_PARAGRAPH_\nDaniell je leta 1831 postal prvi profesor kemije na novo ustanovljeni univerzi, Kraljevem kolid\xc5\xbeu v Londonu (King's College London). Najbolj je poznan po izumih Daniellovega \xc4\x8dlena, elektri\xc4\x8dne baterije in galvanskega \xc4\x8dlena. Leta 1820 je izumil psihrometer in registrski pirometer. Leta 1830 je postavil v dvorani Kraljeve dru\xc5\xbebe vodni barometer, s katerim je izvedel veliko \xc5\xa1tevilo opazovanj. Postopek, ki ga je izumil za proizvodnjo svetilnega plina iz terpentina in smole, je bil kar nekaj \xc4\x8dasa v uporabi v New Yorku._NEWLINE_Umrl je nepri\xc4\x8dakovano zaradi kapi med sre\xc4\x8danjem Sveta Kraljeve dru\xc5\xbebe, katerega je postal \xc4\x8dlan leta 1813.\n_START_SECTION_\nPublikacije\n_START_PARAGRAPH_\nNjegova objavljena dela obsegajo Meteorological Essays (1823), Essay on Artificial Climate considered in its Applications to Horticulture (1824), ki opisujejo nujnost vla\xc5\xbenega ozra\xc4\x8dja v rastlinjakih tropskih rastlin in Introduction to the Study of Chemical Philosophy (1839)."